ભરત પંડયાએ જણાવ્યું હતું કે, મુખ્યપ્રધાન વિજયભાઈ રૂપાણીના રાજીનામાં અંગે અફવા/અપપ્રચાર એ કોંગ્રેસનું સંયુક્ત કારસ્તાન છે. મુખ્યપ્રધાન વિજય રૂપાણીને બદલવાની કોઈપણ પ્રકારની સંભાવના, શક્યતા નથી. ભાઈ હાર્દિક બહુ થયુ. વાસ્તવમાં તેણે જુઠ્ઠાણાં-વેર-ઝેર ફેલાવવાનો પોતાનો સ્વભાવ બદલવાની જરૂર છે. કોંગ્રેસ અને કોંગ્રેસની બી ટીમની ભાષા અરાજકતા, હિંસા અને વેર-ઝેર ફેલાવવાની છે. હમણાં જ કોંગ્રેસના એક ધારાસભ્ય દ્વારા જે હિંસાત્મક અને વેર-ઝેરની ભાષા બોલવામાં આવી છે, તેનાથી જ કોંગ્રેસનું ચાલ-ચરિત્ર ગુજરાતની જનતા ઓળખી ચૂકી છે. કોંગ્રેસને સત્તાનો વિયોગ અને વિરહ છે, તેથી જ તે વિષાદમાં વાદ-વિવાદ-વેર-ઝેર ફેલાવે છે. કોંગ્રેસમાં તીવ્ર આંતરીક જુથબંધી અને નારાજગી છે. અનેક સ્થાનિક સ્વરાજ્યની સંસ્થાઓમાં કોંગ્રેસ સત્તામાંથી દૂર થઈ છે. અમરેલી જિલ્લામાં કોંગ્રેસે ૩ નગરપાલિકા ગુમાવી છે, આ બધા વિષય પરથી લોકોનું ધ્યાન હટાવવા આ પ્રકારના ગતકડાં કોંગ્રેસ ચલાવી રહી છે.